Tlačová správa

2. júl 2018

**Riziko alergie môže odhaliť už pediater pri prvej návšteve dieťaťa**

Alergia je porucha, počas ktorej imunitný systém reaguje prehnane na inak neškodnú látku, vyhodnotí ju ako rizikovú a spustí obrannú reakciu.

*Slovenská pediatrická spoločnosť v spolupráci s Iniciatívou Prvých tisíc dní upozorňuje, pri príležitosti Svetového dňa alergií (8. júl 2018) na fakt, že alergie môžu viesť k závažným akútnym i chronickým zdravotným problémom. Riziko alergií u najmenších detí je možné diagnostikovať už počas prvých mesiacov života.*

Počet alergikov v rozvinutých krajinách, vrátane Slovenska, epidemicky rastie. Liek, ktorý by vyliečil alergiu, neexistuje, lekári sa snažia len zmierňovať príznaky a prejavy.

Každé tretie dieťa vo veku do 15 rokov trpí nejakou formou alergie. Pre porovnanie, pred sto rokmi sa o alergii hovorilo len v prípade 1 z 100 ľudí. „*Na Slovensku máme viac než 1,02 milióna ľudí, ktorí s alergiou navštívili lekára, čiže každý piaty Slovák*,“ dopĺňa hovorca Národného centra zdravotníckych informácií Boris Chmel.

V Európe sa viac než 150 miliónov obyvateľov ročne obracia na lekára s prejavom alergie, pričom nárast alergií je enormný najmä u detí. Predpokladá sa, že v roku 2025 dosiahne v Európe počet alergikov až 50 % populácie.

**Počet evidovaných v ambulanciách klinickej imunológie a alergiológie za roky 2014-2016:**

|  |  |  |  |  |
| --- | --- | --- | --- | --- |
| ***Osoby podľa veku a pohlavia*** | | ***Počet evidovaných osôb k 31.12.*** | | |
| ***Pohlavie*** | ***Veková skupina*** | ***2016*** | **2015** | **2014** |
| ***Muži*** | do 1 roka | 3 715 | 3 755 | 4 068 |
| 1 - 5 roční | 40 706 | 39 179 | 40 643 |
| 6 - 18 roční | 122 401 | 114 012 | 112 209 |
| 19+ | 267 844 | 253 761 | 241 116 |
| ***Ženy*** | do 1 roka | 3 089 | 3 240 | 3 439 |
| 1 - 5 roční | 34 692 | 33 652 | 33 887 |
| 6 - 18 roční | 105 766 | 99 317 | 100 501 |
| 19+ | 442 900 | 415 377 | 391 626 |

Zdroj: Národný úrad zdravotníckych informácií, 2018

**Je naše dieťa alergikom?**

Rodinná anamnéza je v prípade alergií pomerne jasne preukázateľná. Ak sú obidvaja rodičia alergici, je 50 – 90 % pravdepodobnosť, že alergikom bude aj ich dieťa. Ak je alergikom jeden z rodičov, je predpoklad 40 – 70 % výskytu alergie ich ich dieťaťa. Ale aj deti rodičov bez alergie majú pravdepodobnosť 5 – 25 %, že budú alergikmi. Ak je aspoň jeden z rodičov alergikom, mali by to rodičia povedať svojmu pediatrovi už pri prvej návšteve novorodenca.

*„Pediater má, okrem svojej odbornej erudície, i dotazníkové nástroje, napr. test pozitívnej alergologickej anamnézy, pre identifikáciu rizikových faktorov pre výskyt alergie, ktorý môže využiť už pri prvých kontaktoch s dieťaťom,“* hovorí doc. MUDr. Milan Kuchta, CSc., mim. prof., predseda Slovenskej pediatrickej spoločnosti a spolupracovník Iniciatívy 1000 dní. *„Vďaka tomuto testu sa dá odhadnúť, aké sú riziká a rodinné predpoklady vývoja alergie u konkrétneho dieťaťa. Včasné identifikovanie rizikových faktorov je dôležitým kľúčom k úspechu v boji proti alergii.“*

Odborník - pediater, na základe sledovaných príznakov a so znalosťou anamnézy zistí, či dieťa trpí potravinovou alergiou na mlieko či inou formou alergie. Kvalifikovane rozhodne, či dieťa potrebuje nejaké ďalšie testy alebo vyšetrenia u detského gastroenterológa alebo alergológa.

**Čo s alergiou**

Vďaka tzv. „nutričnému programovaniu“, môžeme významnou mierou ovplyvniť zdravie najmenších aj s ohľadom na výskyt alergií. Podľa vedeckých poznatkov o nutričnom programovaní, na výslednom zdraví človeka sa asi z 20 % podieľa genetická predispozícia, ale až 80 % môžeme ovplyvniť vonkajšími faktormi a to najmä stravou, pohybom, či spánkom.

*„Rodičom primárne odporúčame v prvých mesiacoch života, teda v čase dozrievania imunitného systému, dôsledne dbať na výlučné dojčenie. V ďalších mesiacoch, pri postupnom prechode na veku primeranú stravu, je dôležité dbať na zaraďovanie pestrej stravy do jedálnička.“* dopĺňa prof. Milan Kuchta.

V prvých mesiacoch života je asi najčastejšou alergiou u dojčiat alergia na bielkovinu kravského mlieka. Objavuje sa približne u 3 % dojčiat okolo tretieho mesiaca života, dokonca aj u tých, ktoré takéto mlieko nepili, ale bielkovina sa k nim dostala cez mlieko ich matky. Najčastejšie príznaky alergie na bielkovinu kravského mlieka sú časté hnačky, ekzémy, dýchacie problémy, vracanie, hlieny alebo krv v stolici dieťaťa.